L' Escola de Mares i Pares d'Alcàsser Orientarà sobre el Procés de Desenvolupament dels Fills i Filles
dl., 19/04/2021 - 12:56

Des d'aquesta setmana, l'Ajuntament d'Alcàsser posa en marxa l'escola de pares i mares, un nou recurs per a les famílies del municipi que pretén proporcionar orientació i estratègies per a entendre, recolzar i donar resposta als canvis propis del procés de desenvolupament dels fills i filles. En aquest sentit, s'abordaran diferents àmbits com l'emocional, l'afectiu, el sexual, l'acadèmic i el social.

Per a l'alcaldessa d'Alcàsser, Eva Zamora, «estem davant un recurs essencial, que posem en marxa des del consistori, amb l'objectiu d'oferir eines amb les quals els pares i mares interessats puguen comprendre el procés pel qual passen els seus fills i filles i, a més, impartit per professionals en aquest àmbit».

L'escola de pares i mares s'emmarca dins dels programes d'intervenció comunitària de caràcter preventiu que es desenvolupen des de l'àrea de Benestar Social. Però, a més, es considera un recurs d'atenció primària de caràcter específic, tal com s'estableix en el recent manual d'organització i funcionament dels serveis socials d'atenció primària creat per la Generalitat Valenciana.